SKRIFTLIG FORESPØRGSEL P-3772/02

af Chris Davies (ELDR) til Kommissionen

(16. december 2002)

Om: Via Balticas indvirkning på miljøet i vigtige fredede vådområder i Polen

I fortsættelse af Kommissionens besvarelse af mit spørgsmål E-1968/02(1) om vådområderne i Biebrza-nationalparken i Polen bedes Kommissionen oplyse, hvilke oplysninger den har modtaget som svar på dens anmodning til de polske myndigheder? I tilfælde af, at der ikke er modtaget oplysninger, bedes Kommissionen oplyse, hvordan den så håndterer denne sag over for de polske myndigheder?

Der er også blevet udtrykt bekymring over Via Balticas indvirkning på miljøet i to gamle skove i Augustow og Knysyn. Da begge disse områder efter Polens tiltrædelse af EU vil skulle fredes i henhold til EF-retten, bedes Kommissionen oplyse, hvilke skridt den tager for at sikre, at Via Baltica ikke vil komme til at gå igennem disse skove?

(1) EFT C 309 E af 12.12.2002, s. 181.

Svar afgivet på Kommissionens vegne af Margot Wallström

(16. januar 2003)

Som det ærede medlem vil være klar over som følge af Kommissionens tidligere svar på hans skriftlige forespørgsel E-1968/02(1) om samme emne, er det Kommissionens indstilling, at alle ansøgerlande allerede i perioden før tiltrædelsen bør vedtage og håndhæve bestemmelserne i den gældende fællesskabsret på miljøområdet, herunder også Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(2), herefter kaldet VVM-direktivet, samt fugle- og habitat-direktiverne(3). Dette er af ganske særlig relevans for infrastrukturinvesteringer i større målestok som Via Baltica.

I henhold til VVM-direktivet henhører anlæggelse af en motortrafikvej(4) under bilag I, punkt 7, litra b). I dette tilfælde gælder artikel 4, stk. 1, hvorefter projekter, som er anført i bilag I, gøres til genstand for en miljøvurdering i overensstemmelse med de procedurer, der er foreskrevet i artikel 5-10. Derfor er det bydende nødvendigt at foretage en VVM.

Biebrzaski-nationalparken samt Augustów- og Knyszyn-skovene er ganske klart af helt enestående naturværdi. Desuden forekommer det yderst sandsynligt, at disse udpeges som Natura 2000-lokaliteter ved Polens tiltrædelse. Dette indebærer, at Fællesskabets bevaringsbestemmelser gælder med henblik på at beskytte disse lokaliteters naturværdier.

Kommissionen har allerede skrevet til de polske myndigheder angående Biebrzaski-nationalparken for at henlede deres opmærksomhed på disse spørgsmål og søge klarhed med hensyn til, om de bestemmelser, der er fastsat i artikel 6 i habitat-direktivet, er blevet håndhævet i denne sag. De polske myndigheder har hertil tilkendegivet, at de to berørte kommuner har udarbejdet en foreløbig prognose for den miljømæssige indvirkning af den foreslåede vejføring. Der er endnu ikke truffet beslutning om betingelserne med hensyn til egnsudvikling og arealudnyttelse, hvor vejens nøjagtige linjeføring fastlægges, og det er fortsat Kommissionens opfattelse, at der skal finde en mere omfattende vurdering sted til den tid. De polske myndigheder har forpligtet sig til at holde Kommissionen løbende underrettet om den videre udvikling i sagen.

Mere generelt fortsætter Kommissionen med at lægge vægt på vigtigheden af at beskytte eventuelle Natura 2000-lokaliteter mod al negativ indflydelse fra udviklingen, hvilket for nylig blev understreget på det uformelle møde mellem det medlem af Kommissionen, der er ansvarligt for miljøet, og miljøministrene fra alle ansøgerlandene den 21. januar 2003.

(1) EFT C 309 E af 12.12.2002, s. 181.

(2) EFT L 73 af 14.3.1997.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992, Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(4) Motortrafikvej betyder en vej, som opfylder den definition, der er fastsat i den europæiske overenskomst om internationale hovedtrafikårer (Main International Traffic Arteries) af 15. november 1975.